তিতুমীরের বাঁশের কেল্লা

বাঁশের কেল্লা ১৮৩১ সালে বেঙ্গল প্রেসিডেন্সির চব্বিশ পরগনা জেলার নারিকেলবেড়িয়া গ্রামে নির্মিত একটি দুর্গ ছিল।

 ইতিহাস 
বাঙ্গালা আমিরাতের বাদশা তিতুমীর ব্রিটিশ সরকারের বিরুদ্ধে বিদ্রোহে লড়াইয়ের সময় উপলব্ধি করেছিলেন যে তার রাজ্যকে সামরিক দিক থেকে শক্তিশালী হতে হবে। তাই তিনি তার রাজধানী নারিকেলবেড়িয়ায় একটি দুর্গ নির্মাণ করতে চেয়েছিলেন। কিন্তু অর্থ ও দক্ষতার অভাবের ফলে একটি দুর্গ নির্মাণ তখন অসম্ভব ছিল। তাই খরচ বাঁচাতে নারিকেলবেড়িয়ার বাঁশ দিয়ে তিনি ২৩ অক্টোবর ১৮৩১ সালে সেখানে একটি দুর্গ নির্মাণ করেছিলেন যা তখন সেই গ্রামে সুপ্রাপ্য ছিল। এটি ছিল তার সামরিক কেন্দ্র যেখানে অস্ত্র মজুদ রাখা হতো এবং সেনাদের প্রশিক্ষণ প্রদান করা হতো। ১৪ নভেম্বর ১৮৩১ সালে বারাসত বিদ্রোহ চলাকালে ব্রিটিশ ইস্ট ইন্ডিয়া কোম্পানির সেনাবাহিনী নারিকেলবেড়িয়ায় আক্রমণ করে এবং তিতুমীরের পরাজয়ের পর ১৭ নভেম্বর ১৮৩১ সালে কেল্লাটিকে ধ্বংস করে ফেলা হয়েছিল।

 স্থাপত্যশৈলী 
দুর্গটি মূলত বাঁশের তৈরি হলেও তা কাঠামো হিসেবে দুর্বল ছিল না এবং অর্থাভাবে তৎকালীন সময়ে বাঁশ দিয়ে কেল্লা নির্মাণের ধারণা এক কথায় উদ্ভাবনী চিন্তাধারার একটি উদাহরণ। এটি একাধিক প্রকোষ্ঠে বিভক্ত ছিল এবং এতে খাদ্যদ্রব্য, অস্ত্র, বেল ও ইটের টুকরো রাখার জন্য পৃথক প্রকোষ্ঠ ছিল।

 কিংবদন্তি 

২ ডিসেম্বর ১৯৭২ সালে বাঁশের কেল্লার নির্মাণস্থলে একটি স্মৃতিস্তম্ভ নির্মাণ করা হয়। ২০২১ সালে ভারতের পশ্চিমবঙ্গের বর্ধমান জেলার একটি কালীপূজার আয়োজনের থিম হিসেবে বাঁশের কেল্লাকে বেঁছে নেওয়া হয়েছিল। ১৯ নভেম্বর ২০২৩ সালে তথা তিতুমীর শহীদ দিবসে পশ্চিমবঙ্গ বিধানসভার সদস্য নওশাদ সিদ্দিকী স্মৃতিস্তম্ভের সামনে উপস্থিত থাকাকালে গ্রামটিকে ঐতিহ্যবাহী স্থান করার দাবি জানিয়েছিলেন। ৮ আগস্ট ২০২৪ সালে সরকারি তিতুমীর কলেজের "তোলপাড়" নামক ক্যান্টিনের নাম পরিবর্তন করে "বাঁশের কেল্লা" রাখা হয়।

 তথ্যসূত্র 

বিষয়শ্রেণী:পশ্চিমবঙ্গের দুর্গ
বিষয়শ্রেণী:উত্তর চব্বিশ পরগনা জেলার ভবন ও স্থাপনা
বিষয়শ্রেণী:বেঙ্গল প্রেসিডেন্সি
বিষয়শ্রেণী:ভারতের স্মৃতিস্তম্ভ ও স্মারক
বিষয়শ্রেণী:১৮৩১-এ ভারতে প্রতিষ্ঠিত
বিষয়শ্রেণী:১৮৩১-এ ভারতে বিলুপ্ত
বিষয়শ্রেণী:তিতুমীর